Prisen på fødevarer og energiforbrug stiger, og det er noget, der for alvor kan mærkes på pengepungen i flere husstande. For nogle familier er det svært at få pengene til at række, og de tyer derfor til nye metoder for at spare på udgifterne. Blandt andet ved at hente overskudsmad fra Stop Madspild Lokalt og Næstehjælperne. Tirsdag blev der såmænd også gjort klar til at udlevere kilovis af mad hos organisationen Næstehjælperne i Frederikshavn, hvor omkring 400 hver uge kommer forbi for at få hjælp. - Vi hjælper mennesker, der er i nød. Heriblandt folk der er økonomisk udsatte, ensomme eller folk der er tabt i systemet, siger Jannie Sloth Johanson, som er daglig leder ved Næstehjælperne i Frederikshavn. Svært at give tilstrækkelig hjælp Behovet for hjælp er steget markant de seneste måneder, og der er langt fra så mange ting på hylderne som tidligere. Det betyder, at der er ekstra meget rift om maden. - Vi har aldrig oplevet, at vi har måttet sende folk ud ad døren uden mad, eller uden vi kunne opfylde behovet for, at de fik noget tøj med hjem. Jeg har i en måned ledt efter et par sko i en bestemt størrelse til en ukriansk mand, som ikke har nogen sko, udover de hullede han har på fødderne, og det er en rigtig, rigtig ubehagelig situation, siger lederen hos Næstehjælperne i Frederikshavn. Næstehjælperne er en landsdækkende organisation og har aftaler med en række lokale supermarkeder om at hente overskudsmad, ligesom man tager imod donationer, tøj og legetøj fra private og firmaer. Alt foregår ulønnet og frivilligt. Susanne måtte selv række ud En af de frivillige i organisationen er Susanne Andrea Jensen. Og hun er ikke i tvivl om, hvorfor det er værd at være frivillig. - Det giver mig en glæde at se andre få den hjælp, de har brug for, når de er udsat, siger hun. Susanne Andrea Jensen pakker hver dag ud hos Næstehjælperne i Frederikshavn. Hun har selv prøvet at stå på den anden side og hente mad på grund af en stram økonomi. - Da jeg dengang kom hjem med de to bæreposer med mad og satte dem op på køkkenbordet, så græd jeg. Jeg følte det som tiggergang at skulle bede om hjælp. Jeg var flov over det, men samtidig var jeg også taknemmelig for, at der var nogen, der ønskede at hjælpe, siger hun. Det kræver dog hænder, hvis hjælpen skal frem, og lige nu er der mangel på frivillige. I takt med at der skal udleveres hjælp til flere, skal der også bruges flere frivillige end tidligere. Hos Næstehjælperne er man triste over, at stadig flere og flere tilsyneladende ikke kan få hverdagen til at hænge sammen: - Det bedste  scenarie ville være, at der ikke var brug for os, men det tror jeg ikke er synderligt realistisk, så mit umiddelbare håb er, at vi fremover ikke skal stresse for at skaffe penge nok til huslejen. Indtil videre er den dækket til og med august, men derefter mangler vi penge til husleje, siger Jannie Sloth Johanson. Næstehjælperne modtager ingen offentlig støtte - ligesom alt arbejde er frivilligt.

Opsummering:
Hjælpeorganisationen Næstehjælperne i Frederikshavn mangler akut penge og frivillige. Behovet for hjælp er steget markant, og samtidig kæmper de lokale hver dag med at skaffe donationer, så organisationen kan betale husleje og blive ved at hjælpe, hvor den kan.